
Bicopter modellezése, kivitelezése és irányítása

Kulcsszavak: Bicopter, IMU, Kálmán-szűrő, Szabályzás
A dolgozat célja egy kétmotoros légi robot (Bicopter) működésének elméleti és gyakorlati tanulmányozása, valamint a megvalósítás során felmerülő problémák megoldása. A kutatás kezdetén kidolgozásra került a Bicopter síkbeli és térbeli matematikai modellje, valamint a Kálmán-szűrő elméleti tanulmányozása. A levezetett matematikai modelleket Matlab-Simulink környezetben szimuláltuk, megvizsgáltuk a paraméterek hatását és bizonyítottuk, hogy a modellek helyesek.
A síkbeli modell esetében pályakövető szabályozót terveztünk, míg a térbeli modellhez kaszkád szabályozó valósult meg. A gyakorlati megvalósításhoz szükséges inerciális szenzorok (IMU) tanulmányozása, valamint az állapotbecslőhöz (Kálmán szűrő) használt állapotteres modell levezetése is része a dolgozatnak. .
A Bicopter térbeli elmozdulásának mérése, becslése Kálmán szűrővel Matlab környezetben volt megvalósítva. A tervezett Kálmán-szűrő pontosságának és megbízhatóságának tesztelése valós mérési eredmények alapján történt, amelyek egy MPU-9150 típusú IMU szenzor adataiból származtak. A dolgozat továbbá tárgyalja a Yaw, Pitch és Roll szögek mérését, valamint ezek mikrovezérlőn történő megvalósítását.
A kutatás során gyakorlati megvalósítási terv került kidolgozásra és kivitelezésre, amely lehetőséget biztosított az elméleti és szimulációs eredmények gyakorlati ellenőrzésére. A rendszer stabilizálása tengelyek mentén PID szabályozóval történt, és részletesen tárgyalásra került a valós rendszer működése. A dolgozat végül további fejlesztési irányvonalakat határoz meg a rendszer optimalizálása és funkcionalitásának bővítése érdekében.



